《玉漏迟 元宵奉陈静斋宪长》
明代·王韦

今宵春正好，卷帘无那，客中情绪。连日眉梢，暂放片时还聚。

薄宦辞家几许，叹骨肉、水萍风絮。留不住。纷纷客泪，两行如澍。

缅想此日家园，正儿女团栾，烧灯时序。明月依人，空照一樽清醑。

深谢东君慰我，喜投赠、玉堂佳句。高唱处。乳鸦乱翻庭树。

作者简介：应天府上元人，字钦佩。弘治十八年进士。授吏部主事。历河南提学副使，官至太仆少卿。为诗婉丽多致，隽味难穷，然失之纤弱。有《南原集》。